<classify> MVUA inayoendelea kunyesha imesababisha watoto watano kupoteza maisha na baadaye kufukiwa na udongo katika kitongozi cha Magunga-Mzia wilayani Korogwe, Tanga. Mbali na vifo, watu wengine 120 wamekosa makazi baada ya nyumba zao kuzingirwa na maji na nyingine kusombwa na maji kutokana na mvua kubwa iliyonyesha kwa siku mbili mfululizo wa Oktoba 11 na Oktoba 12 mwaka huu. Sambamba na maafa hayo, mvua hiyo imeharibu miundombinu ya barabara zinazounganisha vijiji mbalimbali. Waliosombwa na maji walikuwa watu kumi, kati yao watano wamefariki dunia na wengine watano kuokolewa na kukimbizwa katika Hospitali ya wilaya ya Korogwe Magunga. Mvua hiyo pia imebomoa nyumba takribani nane wilayani humo na nyumba sita wilayani Muheza na kusababisha mafuriko katika barabara kuu ya Arusha -Segera eneo la kijiji cha Mandera kwenye mpaka kati ya wilaya ya Handeni na Korogwe. Imesababisha maji kupita juu ya daraja na magari yanayofanya safari zake kati ya mikoa ya Dar es salaam na Kilimanjaro, Arusha, Tanga na nje ya nchi za Kenya na Uganda kupitia barabara hiyo kuzuiwa kupita kwa muda kwa tahadhari za kiusalama. Mkurugenzi Mtendaji wa Halmashauri ya Wilaya ya Korogwe, Kwame Daftari amesema kutokana na hali hiyo magari yaliyokuwa yanasafiri kati ya Arusha na Dar es Salaam yanatakiwa yapitie njia ya Handeni kupitia Mkata wakati magari yanayofanya safari zake kati ya Tanga -Arusha, Tanga -Korogwe, Tanga -Lushoto yalisimama safari.Mkuu wa Wilaya ya Korogwe, Kissa Gwakisa alisema mafuriko hayo yametokea katika kitongoji cha Magunga -Mzia Kata ya Foroforo baada ya nyumba iliyokuwa na watu wanane wa familia moja kuanguka na watoto watano kati yao kusombwa na maji ambapo kati yao miili yote mitano imepatikana. Kutokana na hali hiyo, Kamati ya Ulinzi na Usalama ya Wilaya ya Korogwe ilifika katika kijiji hicho pamoja na Jeshi la Zimamoto na Uokoaji ambapo kwa kushirikiana na wananchi wamefanikiwa kufukua miili ya watoto hao iliyofunikwa na mchanga.Gwakisa alisema watu 120 ambao makazi yao yamezingirwa na maji wamehifadhiwa katika kambi maalumu kijijini hapo na ametoa tamko la watu kutokurudi katika makazi yao hadi tamko la serikali, hata kama hali itarejea kuwa kawaida.Kutokana na hali hiyo, Mbunge wa Korogwe Vijijini, Timotheo Mnzava, Mwenyekiti wa Halmashauri ya Wilaya ya Korogwe Charles Mweta na Mkurugenzi Mtendaji wa Halmashauri ya Wilaya ya Korogwe, Daftari walifanya ziara ya kutembelea huko na kujionea uharibu wa miundombinu ya barabara. Barabara zilizoathirika ni ya Kwashemshi-Dindila-Bungu kutokea Jimbo la Bumbuli wilayani Lushoto ambapo kulianguka mawe makubwa yaliyoziba njia katika bonde la Kwangandu ambapo mbunge huyo alifika hapo juzi kuanzia majira ya saa 4:00 asubuhi hadi saa 8:00 mchana kusimamia shughuli ya kuondoa mawe na tingatinga. Barabara nyingine zilizoharibika ni za Lewa -Lutindi, Makuyuni -Bungu, Dindila -Mpale na Mswaha. Eneo jingine lililoharibika ni daraja la Kwashemshi -Dindila eneo la Kwakibili limesombwa na maji. Kutokana na hali hiyo Mkuu wa Wilaya ya Korogwe, Gwakisa alitembelea kijiji cha Kerenge -Mapangoni siku hiyo hiyo ya Ijumaa kujionea hali halisi ambapo wananchi katika vijiji hivyo walikuwa wamezingirwa na maji ambapo aliishia njiani kutokana na hali kuwa mbaya. Katika Kata ya Kwashemshi mvua imeburuza mawe kutoka milimani, imezoa mazao aina ya mihogo, migomba, minazi miwa, nyanya, mbogamboga. Mawasiliano ya barabara katika vijiji vya Kwemazandu na Nkwamba makalvati sita yamebomolewa, kumetokea makorongo kiasi ambacho barabara haipitiki. Katika kitongoji cha Sinai, nyumba sita zimeanguka na kijiji cha Mvuleni nyumba mbili zimeanguka. MUHEZA Wilayani Muheza Mwenyekiti wa Kamati ya Ulinzi na Usalama ya wilaya ambaye pia ni Mkuu wa Wilaya, Mwanaasha Tumbo ameliambia HabariLEO kuwa kutokana na mvua kubwa zinazoendelea kunyesha wilayani humo, ma wasiliano kati ya Muheza mjini na vijijini yamekatika kutokana na kuharibika kwa miundombinu ya barabara pamoja na madaraja kujaa maji. Katika Kata ya Kwemingoji mawasiliano ya barabara kati ya vijiji vya kata hiyo na makao makuu ya wilaya yamekatika. Kwa mujibu wa Diwani wa kata hiyo, Jerome Mnkande mto Mluka umejaa kiasi ambacho mawasiliano kati ya vijiji vya Kwatango na Antakae yamekatika na kubomoa nyumba nne katika vijiji hivyo na nyumba mbili katika kijiji cha Mkwajuni. Katika Kata ya Magila mvua imeondoa kalavati linalounganisha vijiji vya Misongeni na Kwamsegaya eneo la Kwamgobe. Kwa mujibu wa Diwani wa kata hiyo, David Kiluwa Wakala wa Barabara Tanzania TANROADS ambao walikuwa wanafanya marekebisho katika eneo hilo ndio walilivunja kabla ya kuleta jingine. Athari hiyo ya kukatika kwa mawasiliano imewakumba wakazi wa Tarafa ya Amani ambayo ndiyo tarafa ya kilimo ambapo kutokana na mvua kuwa kubwa magari yamepata changamoto ya kusafiri.Mvua hiyo inayonyesha ni kutokana na utabiri uliotolewa na Mamlaka ya Hali ya Hewa Tanzania TMA ya kuwepo mvua nyingi katika mikoa inayopata mvua mara moja kwa mwaka. Maeneo hayo ni Kanda ya Magharibi, Kati, Nyanda za Juu Kusini Magharibi, Kusini mwa nchi, Ukanda wa Pwani ya Kusini na maeneo yaliyo Kusini mwa mkoa wa Morogoro  <topic>: KITAIFA 